Predkladacia správa
k návrhu nariadenia vlády Slovenskej republiky o postupoch  pri poskytovaní informácií v oblasti technických predpisov a technických noriem
Predkladaný návrh nariadenia vlády Slovenskej republiky o postupoch  pri poskytovaní informácií v oblasti technických predpisov a technických noriem vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen Svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení, najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody.
Predkladaný návrh nariadenia vlády vytvára právny rámec, v ktorom sa upravujú   podrobnosti, ktoré dopĺňajú informačné povinnosti uložené v § 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., o postupe pri poskytovaní informácií v oblasti technických noriem a predpisov, ako aj predpisov, vzťahujúcich sa na služby poskytované za úplatu, na diaľku, elektronicky a na individuálnu žiadosť príjemcu služby. 
	Schválením návrhu nariadenia vlády sa plne transponuje Smernica 98/34/ES Európskeho parlamentu a Rady z 22. júna 1998 o postupe pri poskytovaní informácií v oblasti technických noriem a predpisov v znení Smernice 98/48/ES Európskeho parlamentu  a Rady z 20. júla 1998, Smernica Európskeho parlamentu a Rady upravujúca postup pri poskytovaní informácií v oblasti technických noriem a predpisov, ako aj predpisov, vzťahujúcich sa na služby Informačnej spoločnosti. 
Návrh nariadenia vlády Slovenskej republiky, o postupoch  pri poskytovaní informácií v oblasti technických predpisov a technických noriem je v súlade s Ústavou Slovenskej republiky a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky, nebude mať vplyv ani na zamestnanosť a preto nie je potrebné ho prerokovať v Rade hospodárskej a sociálnej dohody. Navrhované nariadenie vlády tiež negatívne neovplyvní životné prostredie Slovenskej republiky.
	Návrh nariadenia vlády je upravený podľa výsledkov pripomienkového konania a je predkladaný bez rozporov.
	Predkladaný návrh nariadenia vlády bol dňa 9. júla 2002 prerokovaný Legislatívnou radou vlády Slovenskej republiky. Všetky pripomienky boli zapracované.